text: 14 ulykker - to er klemt ihjel og mange er kvæstede
  12 marts 2018 kl. 16.28
  I Syd- og Sønderjylland er der mandag sket 14 større ulykker i tågen, hvor 29 mennesker er kommet til skade, heraf flere alvorligt. Derudover er to ældre mænd fra Tinglev-området dræbt, da deres bil blev klemt mellem to lastbiler.
  Det har været en voldsom mandag i trafikken. Efter alt at dømme er det tæt tåge og for høj hastighed, som er årsagen.
  I alt er der sket 14 ulykker på vejene i Syd- og Sønderjylland.
  Ved de tre større ulykker på Sønderjyske Motorvej i formiddag var i alt fire lastvogne og 11 personbiler involveret.
  To mænd fra Tinglev-området på henholdsvis 70 og 81 år blev dræbt, da de kom kørende sammen i en bil, som blev klemt mellem to lastbiler.
  I Syd- og Sønderjyllands politikreds er der desuden meldinger om flere mindre uheld uden alvorlige personskader, men med buler og skrammer på bilerne.
  I Sydøstjyllands Politikreds har der været 11 færdselsuheld, hvor hele 47 køretøjer var impliceret, 15 personer er kommet til skade, heraf to alvorligt.
  